Hei, denne artikkelen er over ett år gammel og kan inneholde utdatert informasjon

Fasttelefonens tid nærmer seg slutten, for nå starter Telenor aktivt med utfasing av kobbernettet. Og i deler av landet skal 3G-nettet skrus av.

Kobbernettet brukes til fasttelefoni og xDSL bredbånd. Nå satser Telenor alt på fiber, skriver Nettavisen.

- I 2001 hadde vi rundt 2 millioner fasttelefonikunder, nå er det 240.000 privatkunder igjen – og det er en nedgang på 18 prosent i året på kobber, sier moderniseringsdirektør Arne Quist Christensen.

Opprinnelig kunngjorde Telenor at kobbernettet skulle legges ned for seks år siden, men da var ikke alternativene gode nok for alle. Det er de nå, skriver Nettavisen.

Ifølge Telenor vil 15.000 kunder miste tilgangen til fastnettet i løpet av 2018 og 2019, og alternativet er fiber eller mobilløsninger.

Teleselskapet kommer også til å slutte å bruke 3G i 900 MHz-båndet, noe som i praksis betyr at 3G-nettet beholdes i tettstedene, men ikke langs veiene.

Ifølge Telenors dekningsdirektør Bjørn Amundsen blir nesten ingen kunder berørt.

- Det er veldig få som har telefoner som ikke har støtte for de rette frekvensene, og har de det, så er det kanskje på tide å bytte, sier Amundsen.